Juffrou afgedank toe sy nie oor punte wou jok nieArlene Nel, ‘n wiskunde- en wetenskaponderwyseres van Hoërskool Kakamas wat nie met die hoof se seun se punte wou knoei om hom te laat slaag nie, is nou glo onregmatig afgedank. Solidariteit se dienskantoor in Kathu staan Nel by. Sy is boonop per SMS, en terwyl sy hoogswanger was, ingelig dat haar dienste nie meer benodig word nie. Solidariteit het reeds met die departement van onderwys vergader om die afdanking te verhoed. Geen ooreenkoms kon egter tussen die partye bereik word nie. Die saak is gevolglik na die Kommissie vir Versoening, Bemiddeling en Arbitrasie (KVBA) verwys en dit sal op 23 April 2013 daar hervat word. Nel is sedert Januarie 2012 ŉ werknemer van die Hoërskool Kakamas waar sy wiskunde en wetenskap vir graad 10- tot 12-leerders aangebied het. Sy is in Januarie 2013, ná haar Desemberverlof, per SMS deur die skoolhoof ingelig dat haar dienste by die skool oorbodig is. Haar afdanking volg kort nadat die skoolhoof haar gevra het om sy graad 11-seun se punte vir lewenswetenskappe (biologie) aan te pas sodat hy kon slaag. “Nel het geweier aangesien die seun heelwat minder as die minimumpersentasie behaal het en onderwysers nie toegelaat word om leerders se punte na willekeur aan te pas nie. Die seun het boonop twee ander vakke ook gedruip,” verduidelik Adele Liebenberg, organiseerder van Solidariteit se Kathu-kantoor wat direk by die saak betrokke is. Volgens Liebenberg is dit onaanvaarbaar dat werknemers deur hul werkgewers afgedank word omdat hulle nie oneerlik wil optree nie. “Die geloofwaardigheid van ons land se onderwysstelsel sal aangetas word as leerders se punte na willekeur aangepas word sodat hulle kan slaag. Ons lid het reg opgetree deur te weier om die seun se punte aan te pas.” Solidariteit meen dat daar ŉ tekort aan wiskunde- en wetenskaponderwysers in die land is en dat dit ŉ skande is dat die departement so ŉ werknemer sonder ’n geldige rede afgedank het. “Die skool behoort dankbaar te wees dat dit oor so ŉ bekwame werknemer beskik,” sê Liebenberg. Nel sê sy is baie dankbaar dat Solidariteit haar in die saak bystaan, aangesien sy ŉ pasgebore baba het om na om te sien. “Solidariteit het my dadelik begin bystaan en Adele Liebenberg het my verseker dat ek kan ontspan en dat sy die stryd namens my sal aansê.”